b'\n_START_ARTICLE_\nCairat\n_START_PARAGRAPH_\nUn cairat \xc3\xa9s una biga petita i escairada utilitzada en la construcci\xc3\xb3 tradicional de cases. Els cairats donen suport als cairons i aquests a les teules (o elements de coberta de funcions similars). Cairat significa \'que t\xc3\xa9 caires\'.\n_START_SECTION_\nHist\xc3\xb2ria\n_START_PARAGRAPH_\nEls cairats i els cabirons, en el sentit de \'bigues petites\', han format part de tota mena de construccions._NEWLINE_Les cabanes i alguns edificis comunitaris dels v\xc3\xadkings, les cabanes t\xc3\xadpiques de Sib\xc3\xa8ria (les "isbes"), les construccions de reuni\xc3\xb3 o d\'habitatge col\xc2\xb7lectiu d\'algunes tribus amer\xc3\xadndies, de les illes polin\xc3\xa8sies o de certes tribus amaz\xc3\xb2niques ("bohios"), i moltes altres tenien -i encara tenen- elements resistents iguals o similars als cairats._NEWLINE_En la pen\xc3\xadnsula Ib\xc3\xa8rica i en \xc3\xa8poca medieval hi ha refer\xc3\xa8ncies nombroses a l\'\xc3\xbas de cairats, en la construcci\xc3\xb3 i reparaci\xc3\xb3 de cases i catedrals, o com a elements constitutius de bastides. Un cas especial n\'\xc3\xa9s el dels cairats en els sostres mud\xc3\xa8jars._NEWLINE_El Llibre del mostassaf de Barcelona (1576-1601) indica les mides i qualitats dels cairats._NEWLINE_En el cas de Catalunya, sensiblement semblant al d\'altres territoris europeus i mediterranis, moltes cases de ciutat i rurals empraren cairats en la seva construcci\xc3\xb3, de forma econ\xc3\xb2mica (amb cairats vistos i d\'acabats poc acurats) o en versi\xc3\xb3 de luxe (amb cairats ben treballats o -fins i tot- tallats, pintats o decorats de maneres diverses)._NEWLINE_Alguns sostres modernistes mostren cairats vistos com a elements decoratius a m\xc3\xa9s d\'estructurals._NEWLINE_La conservaci\xc3\xb3, restauraci\xc3\xb3 i reparaci\xc3\xb3 de cases rurals o edificis antics impliquen, en els casos esca\xc3\xafents, un coneixement de les t\xc3\xa8cniques tradicionals associades a l\'\xc3\xbas dels cairats.\n_START_SECTION_\nFunci\xc3\xb3 estructural\n_START_PARAGRAPH_\nLa funci\xc3\xb3 dels cairats \xc3\xa9s estructural. En una casa acabada el pes del sostre ha de suportar-se mitjan\xc3\xa7ant pilars o murs de c\xc3\xa0rrega que reposen damunt de fonaments adequats. Un sostre amb estructura de fusta pot adoptar moltes formes. Una soluci\xc3\xb3 cl\xc3\xa0ssica (des de les primitives cabanes de troncs fins a molts castells i palaus) \xc3\xa9s transmetre els esfor\xc3\xa7os provocats pel pes del sostre mitjan\xc3\xa7ant una biga mestra (que reposa en les parets de la casa), bigues auxiliars (recolzades en la biga mestra i les parets) i cairats (que van de biga a biga i de biga a paret en els extrems)._NEWLINE_En habitacles de petites dimensions els cairats poden anar de paret a paret. En construccions de grans dimensions, a m\xc3\xa9s d\'una biga mestra, hi pot haver encavallades i refor\xc3\xa7os o elements estructurals complementaris._NEWLINE_Un cairat \xc3\xa9s una biga de petites dimensions que treballa a flexi\xc3\xb3._NEWLINE_En alguns pa\xc3\xafsos africans les construccions tradicionals de sostres emprant bigues i cairats no s\xc3\xb3n sostenibles. Hi ha diversos projectes que substitueixen la fusta per solucions a base de voltes.'